Frongoch interneringsleir

**Frongoch interneringsleir** utenfor den walisiske landsbyen Frongoch i grevskapet Gwynedd ble opprettet som en provisorisk leir for tyske krigsfanger under første verdenskrig og deretter Påskeopprøret i 1916 som et sted for å internere irske opposisjonelle og revolusjonære som kjempet for irsk frihet og selvstendighet.

## Historie
Opprinnelig ble leiren opprettet for å oppbevare tyske krigsfanger under første verdenskrig i et tidligere gult destilleri og primitive hytter, men i kjølvannet av påskeopprøret i Dublin i Irland i 1916, ble de tyske fangene flyttet, og stedet ble brukt som interneringsleir for omtrent 1800 irske republikanere, blant dem kjente personer som Michael Collins, som fikk status som krigsfanger. Blant fangene var den senere Hollywood-skuespilleren Arthur Shields og sportsmannen og sportsdommeren Tom Burke. Det er en vanlig misforståelse at Éamon de Valera også ble fengslet i Frongoch, men han satt som vanlig fange i fengslene Dartmoor, Maidstone og Lewes i England.

Oberst Frederick Arthur Heygate Lambert var leirkommandant.

De irsk-republikanske internerte valgte sine egne kommandanter (denne praksisen ble fulgt i framtidige fengslinger/interneringer) og etablerte en kommandokjede. Leiren ble et ynglested for geriljaen til de irske opprørerne, med inspirerte organisatorer som Michael Collins som ga improviserte leksjoner i geriljataktikk. Senere ble leiren omtalt som *ollscoil na réabhlóide*, «Revolusjonens universitet».

Fangene fikk lov til å krysse elven Afon Tryweryn til en eng på gården Rhyd y Defaid (bokstavelig «sauegård») hvor kunne ha ulike fysiske aktiviteter, blant annet spille gælisk fotball.

Adelsmannen John Beresford, lord Decies, ble utnevnt til *Chief Press Censor for Ireland* med oppgaven å kontrollere og sensurere informasjonen etter opprøret i 1916, og han advarte pressen om å være forsiktige med hva de publiserte. William O'Briens *Cork Free Press* var en av de første avisene han undertrykte med henvisning til den britiske loven *[[Defence of the Realm Act 1914]]* (en krigslov som ga regjeringen vidtrekkende fullmakter) etter at den republikanske redaktøren, Frank Gallagher, anklaget de britiske myndighetene for å lyve om forholdene og behandlingen av republikanske fanger i leiren.

I oktober ble leiren overfylt av rotter.

Leiren ble tømt sent i desember 1916 da David Lloyd George erstattet H.H. Asquith som statsminister.

## Minnemarkering
Den lokale walisiske skolen, Ysgol Bro Tryweryn (en skole hvor walisisk er hovedspråket for læring), står nå der interneringsleiren lå, men en minneplakett står i nærheten, med inskripsjoner på irsk, walisisk og engelsk.

I 2016, på hundreårsdagen for interneringen av irske fanger i Frongoch, organiserte lokalsamfunnet en rekke minnemarkeringer, og leirens historie ble bredt omtalt. Samme år var det også en utstilling på Irlands nasjonalmuseum. Gjenstander i samlingen deres var blant annet en gælisk fotball tilpasset fra en rugbyball, brukt i kamper i leiren; puter laget av Patrick Keegan; blant andre.

## Referanser


## Litteratur
* Brennan-Whitmore, W, (1918): ''With the Irish in Frongoch'', Dublin; utgitt på nytt 2013; Mercier Press. ISBN 9781781172124.
* Ebenezer, Lyn (2006): *Fron-Goch Camp 1916 - And the Birth of the IRA: And the Birth of the IRA*, London: Gwasg Carreg Gwalch, ISBN 978-1845273804
* O'Mahony, Sean (1987): ''Frongoch: University of Revolution''. Dublin: FDR Teoranta.
* McGuffin, John (1973): *Internment!*, Anvil Books Ltd, Tralee, Ireland

## Eksterne lenker
* «Gaelic football: Frongoch plaque marks village's links to game», *BBC* 12. juni 2022
* F«rongoch, Wales - a unique place in Irish history» - et nettsted på engelsk, walisisk og irsk dedikert til Frongoch-leirens historie, også en liste over navnene på irske fanger.
* «Talk: The Rugby Ball used in Gaelic football games by Irishmen held at Frongoch Prison Camp», *YouTube*